Benke László

*A fegyverkovács dilemmája*

Tenyerem alsó élével

bekerítem asztalomon a szemetet

s a kérdés kérdésével kérdezem:

miért nem tart érdemesnek

elhagyni a leheletem?

Mert a leheletemből is fegyvert kovácsolnak.

S szégyenszemre be kell vallanom:

én kovácsolok, jóllehet parancsra, habár

– megengedem – a fegyverkovácsolást

ma már elég jól megfizetik.

Akkor is, ha én csak egy ravaszkovács vagyok.

Ravaszt kovácsolok.

E részből szakmám szépségeit,

tehát az egész fegyverkovácsolást

nem tekinthetem át,

de szolgáljon mentségemül,

a kész konstrukciót

nem is bírja e kéz.

Talán gyönge és gyáva vagyok

önre emelni szememet,

ezért kerítem apró és kerek kis halmokba

asztalomon a szemetet,

miközben a kérdés kérdését kérdezem:

miért is vagyok fegyverkovács?

De az én helyzetemben s az ön idejében,

lehettem volna más?

Mit ajánl? Mitévő legyek?

S ha már kezére került, mire használja életemet?

Hagyjam abba? Vagy csak kovácsoljak tovább?

Uram, fontolja meg –

visszafelé is elsülhetnek a fegyverek!